**Ledelsesberetning 2022**

Året 2022 blev også året hvor teatrets kunstneriske leder stoppede med øjeblikkelig virkning pr. 1. oktober 2022.

Jens Frimann Hansen er tiltrådt som konstitueret leder pr. 1. oktober 2022. Der er indgået en aftale mellem Helsingør Teater og Cantabile 2 om at Cantabile 2 betaler kr. 40.000 ex moms for dette arbejde. Aftalen kan opsiges af begge parter uden varsel. Cantabile 2 dækker desuden Jens Frimann Hansens udgifter til kørsel i forbindelse med mødeaktivitet m.m.

Bestyrelsen har vurderet, at det på kort sigt ikke er nødvendigt at ansætte en ny kunstnerisk leder, men i stedet indlede en dialog med Vordingborg Kommune om en fremtidssikret løsning for egnsteatervirksomhed i Vordingborg Kommune.

De økonomiske konsekvenser for årsregnskabet i forbindelse med, at Nullo Facchini fratrådte sin stilling har i 2022 været:

**Ekstraordinære udgifter i den forbindelse beløb sig til:**

Advokat kr. 55.520,00

Ledelsesydelser 3. kvartal 2022 Helsingør Teater kr. 40.000,00

Rejsegodtgørelse/udgifter til kørsel mm kr. 16.947,00

Ekstern instruktør kr. 56.000,00  
Ekstern bistand til personale kr. 2.200,00

Nullo Facchini løn 2023 kr. 414.376,46

**I ALT kr. 585.043,46**

I samråd med revisor har bestyrelsen udgiftsført Nullo Facchini’s løn for 2023 i 2022, hvorfor teatret kommer ud med et negativt resultat i 2022 på i alt **kr. 549.325,00**.

Egenkapitalen står nu med en negativ saldo på **kr. 85.658,00**

Der er taget højde for dette negative resultat i budgettet for 2023 – således at Egenkapitalen forventes at blive positiv ved udgangen af 2023.

**Bestyrelsen**

I 2022 fik vi to nye bestyrelsesmedlemmer:

Rasmus Evind, Citymanager i Vordingborg og Præstø

samt

Tine Bagger Hansen (S) som er udpeget til bestyrelsen som repræsentant for Vordingborg Kommune.

Jens Frimann Hansen er formand, og Trevor Davies er næstformand.

Emilie Storm Petersen er personaludpeget bestyrelsesmedlem.

**Hovedaktiviteter**

Egnsteatret i Vordingborg Kommune, Cantabile 2’s scenekunst skaber møder mellem mennesker. Teatrets virke er primært fokuseret på aktiviteter i Vordingborg Kommune, og søger således med sit virke som egnsteater at styrke det kulturelle miljø i lokalsamfundet.

Egnsteatrets aktiviteter omfatter teater- og performanceproduktion, festivaler, præsentation af gæsteforestillinger, turnévirksomhed, børne- og ungdomsaktiviteter, undervisning, kulturformidling og udviklingsaktiviteter.

Den fulde beretning kan findes på teatrets hjemmeside [**www.cantabile2.dk**](http://www.cantabile2.dk)

**Forestillinger**

Egnsteatret har opført 64 egne forestillinger i 2022.

Hvoraf var 49 forestillinger for børn og unge.

Herudover var vi repræsenteret ved Folkemødet Møn, hvor vi spillede én scene fra Venuslabyrinten for offentligt publikum, i alt 12 små forestillinger.

**RE(W)RITE!**

I marts filmede vi RE(W)RITE! med henblik på at sælge forestillingen som turneforestilling og skabe en smuk trailer som PR-materiale til forestillingerne på Cph. Stage og i Møn og Præstø i 2022.  
  
Vi spillede i juni på Cph. stage i Serapions lokaler på Frederiksberg, og efterfølgende lokalt på sukkerfabrikken i Stege og Bio Bernhard i Præstø.

**Rød Kanin Hvid Kanin**

Den 13. marts spillede vi Rød Kanin Hvid Kanin med Jens Andersen på Vordingborg teater.  
I anledningen af Dansk Teater 300 år spillede vi den igen i Stege den 23. september med Siri Haff Andersen og den 30. september i Præstø med Thomas Leth Rasmussen.  
  
I samarbejde med Vordingborg kommune og Dansk Teater 300 år fik Stege centrum en stor flot skulptur til fejringen af Dansk Teater 300 år til byen.

**Memoire sans Souvenir**

Vi startede året med auditions for at finde 3 kvindelige og 3 mandlige dansere til forestillingen. Vi afholdt auditions både lokalt i Vordingborg og i København.

I august afholdt vi en workshop på Vordingborg teater med instruktør og koreograf Fanny Soriano fra Libertivore for de 6 dansere, som blev udvalgt til Mémoire sans Souvenir.

I september startede produktionen af forestillingen op på Vordingborg teater.  
Nullo Facchini fratrådte sin stilling som kunstnerisk- og administrativ leder i oktober, og Kasper Ravnhøj overtog instruktionen og udviklingen af forestillingen, som havde premiere i november.

**Folkemøde Møn**

Vi deltog i august på Folkemødet Møn med en scene fra Venus labyrinten med Siri Haff Andersen og deltog i kulturdebatmødet samt afholdt vores eget debatmøde på vores stand.

**Sanseværk for børn og Unge**

Produktionen af forestillingen ”Det der lever” tog fart i starten af året, hvor der blev ansat 2 skuespillere og der blev adviseret efter unge 13+ til at medvirke som dem selv i forestillingen. De unge mødte ind i februar og var med til at sætte deres præg på forestillingen.  
”Det der lever” spillede både skole- og offentlige forestillinger i maj og september, med hhv. 9 og 8 unge og 3 professionelle skuespillere.

I Stilhedens Favn og på Mørkets bund spillede begge på April festivalen.

I Stilhedens Favn har ligeledes været på turne i årets løb og spillet skoleforestillinger lokalt.

I juni holdt vi bogreception for vores bog ”Scenekunst på skoleskemaet”, som er skabt på baggrund af projektet Verdensklasser.

I november afholdt vi Kick off trivsels seminar for lærere i kommunen, et rum med fokus på elevernes trivsel i grundskolen.

**Workshop**

Vores workshop ”Creating Transformative Encounters” for professionelle performere blev afholdt i april måned i vores lokaler på Færgegårdsvej.

I september afholdt vi workshoppen i Barcelona i samarbejde med La Fabrica de Piedra.

**Libertivore/BRØL**

Som opstart på BRØL, vores samproduktion med Libertivore for 2023, kom Libertivore til Vordingborg teater og afholdt residency i 14 dage i december.  
Forestillingen får premiere på Vordingborg teater i marts 2023.

**Personale**

Efter mange år med mange fastansatte, så overgik Egnsteatret i stigende grad både i 2021 og i 2022 til en struktur med flere deltidsansatte. I 2022 har vi haft 2 fastansatte (på fuldtid) og 1 fastansat medarbejdere på 30 timer samt 3 tidsbegrænsede medarbejdere på hver 2 dage pr. uge.

Derudover har teatret haft 33 projekt ansatte (periodeansættelser) samt 10 lønnede statister.

Årsværk for 2022 har været på 6,3.